b"\n_START_ARTICLE_\nEsgl\xc3\xa9sia de la Trinitat de Guergueti\n_START_SECTION_\nHist\xc3\xb2ria i arquitectura\n_START_PARAGRAPH_\nEl complex eclesi\xc3\xa0stic compr\xc3\xa8n una esgl\xc3\xa9sia en creu amb c\xc3\xbapula i campanar del segle XIV, aix\xc3\xad com una Casa del Consell (en georgi\xc3\xa0:\xe1\x83\xa1\xe1\x83\x90\xe1\x83\x91\xe1\x83\xad\xe1\x83\x94\xe1\x83\x9d), agregat al segle XV en el mur sud de l'esgl\xc3\xa9sia principal. L'esgl\xc3\xa9sia t\xc3\xa9 planta rectangular. La seva c\xc3\xbapula descansa en dues columnes buides situades a l'oest i els murs dels absis orientals. L'esgl\xc3\xa9sia est\xc3\xa0 constru\xc3\xafda de pedra ben treballada amb les cares quadrades. La fa\xc3\xa7ana i la c\xc3\xbapula de l'esgl\xc3\xa9sia estan decorades amb ornaments georgians. Els ornaments es troben tamb\xc3\xa9 als murs del campanar. L'Esgl\xc3\xa9sia de la Trinitat de Guergueti era una de les esgl\xc3\xa9sies principals de la regi\xc3\xb3 hist\xc3\xb2rica de Kh\xc3\xa8via._NEWLINE_L'autor i investigador georgi\xc3\xa0 Teimuraz Bagrationi escriu en el seu llibre Hist\xc3\xb2ria d'Ib\xc3\xa8ria (1832) que, abans que s'erig\xc3\xads l'esgl\xc3\xa9sia de la Trinitat en aquesta muntanya (muntanya Sameba) s'aixecava una creu. La construcci\xc3\xb3 de l'esgl\xc3\xa9sia i els seus edificis annexos no \xc3\xa9s datable amb seguretat, perqu\xc3\xa8 no existeixen fonts medievals que donin una data, per\xc3\xb2 els investigadors, per l'arquitectura dels edificis la remunten als segles XIV i XV. _NEWLINE_Els habitants de l'antic poble de Guergueti tenien l'obligaci\xc3\xb3 de pagar el manteniment de l'esgl\xc3\xa9sia. Eren nomenats \xc2\xabserfs de la Trinita\xc2\xbbt (en georgi\xc3\xa0:\xe1\x83\xa1\xe1\x83\x90\xe1\x83\x9b\xe1\x83\x94\xe1\x83\x91\xe1\x83\x98\xe1\x83\xa1 \xe1\x83\xa1\xe1\x83\x90\xe1\x83\xa7\xe1\x83\x93\xe1\x83\xa0\xe1\x83\x98\xe1\x83\xa1\xe1\x83\xa8\xe1\x83\x95\xe1\x83\x98\xe1\x83\x9a\xe1\x83\x94\xe1\x83\x91\xe1\x83\x98). Durant segles, com aferma l'autor georgi\xc3\xa0 del segle XVIII Vajusti Batonishvili, a les \xc3\xa8poques de perill les rel\xc3\xadquies guardades a Mtskheta, com la creu de Santa Nina i d'altres tresors de l'Esgl\xc3\xa9sia Ortodoxa de Ge\xc3\xb2rgia eren traslladats a Guergueti. Una d'aquestes ocasions va tenir lloc per la invasi\xc3\xb3 persa de 1795. A Guergueti es va escriure la cr\xc3\xb2nica georgiana Mosashsenebeli Sultai (\xe1\x83\x9b\xe1\x83\x9d\xe1\x83\xa1\xe1\x83\x90\xe1\x83\xae\xe1\x83\xa1\xe1\x83\x94\xe1\x83\x9c\xe1\x83\x94\xe1\x83\x91\xe1\x83\x94\xe1\x83\x9a\xe1\x83\x98 \xe1\x83\xa1\xe1\x83\xa3\xe1\x83\x9a\xe1\x83\x97\xe1\x83\x90\xe1\x83\x98). _NEWLINE_Durant l'\xc3\xa8poca sovi\xc3\xa8tica l'esgl\xc3\xa9sia va romandre tancada al culte, per\xc3\xb2 va continuar sent un popular dest\xc3\xad tur\xc3\xadstic. Ara com ara \xc3\xa9s un establiment actiu de l'esgl\xc3\xa9sia georgiana, on se celebren les cerim\xc3\xb2nies religioses de la poblaci\xc3\xb3 local. \xc3\x89s un lloc de visita popular entre els senderistes. S'accedeix despr\xc3\xa9s de tres hores d'un empinat cam\xc3\xad a peu o en mitja hora en un jeep per una dif\xc3\xadcil pista de muntanya."